Önkormányzati támogatással újult meg a Gyermeklánc Óvoda és Bölcsőde

Újabb jelentős fejlesztések valósultak meg a Gyermeklánc Óvoda és Bölcsőde intézményeiben a nyári hónapokban. A beruházásoknak köszönhetően korszerűbb, biztonságosabb és komfortosabb környezet fogadja a gyermekeket, miközben az intézmények működési feltételei is tovább javultak. A Radnóti utcai óvodában teljes körű tetőfelújítás  történt. Az épületre új tető került, a tetőszerkezetet új cserepekkel, cseréplécekkel és tetőfóliával látták el, emellett új szennyvízhálózat is kiépítésre került. Az udvar egy része térkőburkolatot kapott, így az intézmény környezete is rendezettebbé és praktikusabbá vált. A Batthyány utcai óvoda teraszának régóta várt fejlesztése is megvalósult: a terasz fölé végre tetőszerkezet került. Ez nemcsak az udvar használhatóságát növeli, hanem időjárástól védett, kellemesebb környezetet is biztosít a gyermekek számára. A bölcsőde udvarán automata locsolóberendezést építettek ki, amely a zöldfelületek gondozását teszi egyszerűbbé és hatékonyabbá, hozzájárulva a gyermekek számára kialakított szép és gondozott környezet fenntartásához.
A megvalósult beruházások jól mutatják, hogy Jánoshalma számára kiemelten fontos a gyermekek megfelelő környezetének biztosítása, valamint az óvodai és bölcsődei intézmények folyamatos fejlesztése és korszerűsítése. 
A fejlesztések elkészültéhez köszönetünket fejezzük ki Jánoshalma Város Önkormányzatának, amely támogatásával hozzájárult ahhoz, hogy a Gyermeklánc Óvoda és Bölcsőde intézményei tovább szépüljenek, korszerűsödjenek, és még jobb körülményeket biztosítsanak a gyermekek és az ott dolgozók számára.

A gyermekek jövőjébe fektetni mindig a legfontosabb beruházás.

